Komisjoni määrus (EÜ) nr 216/2004,

6. veebruar 2004,

millega muudetakse määrust (EMÜ) nr 1722/93, milles sätestatakse vastavalt teraviljasektori ja riisisektori tootmistoetusi käsitlevate nõukogu määruste (EMÜ) nr 1766/92 ja (EMÜ) nr 1418/76 üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 30. juuni 1992. aasta määrust (EMÜ) nr 1766/92 teraviljaturu ühise korralduse kohta, [1] eriti selle artikli 7 lõiget 3,

võttes arvesse nõukogu 22. detsembri 1995. aasta määrust (EÜ) nr 3072/95 riisituru ühise korralduse kohta, [2] eriti selle artikli 8 punkti e,

ning arvestades järgmist:

(1) Komisjoni määrusega (EMÜ) nr 1722/93 [3] nähakse ette, kuidas toetust tuleb arvestada. Kartulitärklise turuolukord, mida eelkõige mõjutab kartulite miinimumhind, võib erineda teraviljatärklise turuolukorrast. Seepärast peaks olema võimalik määrata kartulitärklisele erinev toetus.

(2) Toetussertifikaatide taotlusi võib esitada igal tööpäeval enne kella 15 Brüsseli aja järgi. Et see tähtaeg võib langeda ajale, kui teraviljaturu korralduskomitee koosolek, kus toetuse määrad otsustatakse, on juba alanud, on oht, et esitada võidakse spekulatiivseid taotlusi. Seetõttu tuleks tähtaeg ettepoole tuua.

(3) Määrusega (EMÜ) nr 1722/93 nähakse ette, et tootmistoetuse sertifikaadid kehtivad kuni nende väljaandmise kuule järgneva viienda kuu viimase päevani. Sellega kaasneb oht, et sertifikaadid antakse välja liiga suurtele kogustele; et komisjon ei saa spekulatsioonide korral ei sertifikaaditaotlusi tagasi lükata ega uut toetusemäära kehtestada enne teraviljaturu korralduskomiteega konsulteerimist, tuleks litsentside kehtivusaega lühendada kuni nende väljaandmise kuule järgneva kolmanda kuu viimase päevani.

(4) Komisjonil saab üksikasjaliku teabe koguste kohta, millele tootmistoetus eraldatud on, alles kolm kuud pärast kalendriaasta iga kvartali lõppu. Parema ülevaate huvides peaksid liikmesriigid teatama igal kuul need tärklisekogused, mille jaoks sertifikaaditaotlused on esitatud.

(5) Määrust (EMÜ) nr 1722/93 tuleks vastavalt muuta.

(6) Teraviljaturu korralduskomitee ei ole oma eesistuja poolt kindlaksmääratud ajavahemiku jooksul arvamust avaldanud,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 1722/93 muudetakse järgmiselt.

1. Artikli 3 lõikele 2 lisatakse järgmine lõik:

"Kartulitärklisele võib kehtestada erineva toetusemäära, mis kajastab määruse (EMÜ) nr 1766/92 artikli 8 lõikes 1 nimetatud miinimumhinda."

2. Artikli 5 lõike 1 teine lause asendatakse järgmisega:

"Taotlusi võib esitada igal tööpäeval enne kella 15 Brüsseli aja järgi."

3. Artikli 6 lõike 3 esimene lõik asendatakse järgmisega:

"3. Toetussertifikaat sisaldab kooskõlas artikli 5 lõikega 2 nõutavat teavet ning toetuse määra ja litsentsi viimast kehtivuspäeva, milleks on litsentsi väljaandmise kuule järgneva kolmanda kuu viimane päev."

4. Artikkel 12 asendatakse järgmisega:

"Artikkel 12

Liikmesriigid teatavad komisjonile:

a) iga kuu esimese nädala lõpuks need tärklisekogused, mille jaoks on eelneva kuu jooksul esitatud artikli 5 lõikele 1 vastavad sertifikaaditaotlused;

b) kolme kuu jooksul alates kalendriaasta iga kvartali lõpust toetust saanud tärklise liigi, kogused ja päritolu (maisi-, nisu-, kartuli-, odra-, kaera- või riisitärklis) ning nende toodete kogused, mille jaoks tärklist on kasutatud."

Artikkel 2

Käesolev määrus jõustub kolmandal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 6. veebruar 2004

Komisjoni nimel

komisjoni liige

Franz Fischler

[1] EÜT L 181, 1.7.1992, lk 21. Määrust on viimati muudetud määrusega (EÜ) nr 1104/2003 (ELT L 158, 27.6.2003, lk 1).

[2] EÜT L 329, 30.12.1995, lk 18. Määrust on viimati muudetud määrusega (EÜ) nr 411/2002 (EÜT L 62, 5.3.2002, lk 27).

[3] EÜT L 159, 1.7.1993, lk 112. Määrust on viimati muudetud määrusega (EÜ) nr 1786/2001 (EÜT L 242, 12.9.2001, lk 3).

--------------------------------------------------